|  |  |
| --- | --- |
|  | **Fylkesmannen i Møre og Romsdalatab**   |
|  |  |
| Vår dato | Vår ref. |
| 16.12.2015 | 2015/7474/FRJE/ |
| Saksbehandler, innvalgstelefon | Deres dato | Deres ref. |
| Seniorrådgivar Frida Farstad Brevik, 71 25 84 51 |  |  |
|  |  |  |

|  |  |
| --- | --- |
| Sunndal kommune ved rådmann Per Ove DahlPostboks 946601 SUNNDALSØRA |  |

**Spørsmål om lokal folkeavstemning**

Det blir vist til deres spørsmål knyttet til gjennomføring av lokal folkeavstemning. Fylkesmannen vil nedenfor kort redegjøre for det rettslige utgangspunktet for lokale folkeavstemninger samt gi noen praktiske opplysninger om selve gjennomføringen.

**Om lokal folkeavstemning**

*Hvem kan avgjøre at det skal gjennomføres folkeavstemning?*

Kommuneloven § 39 b fastslår at kommunestyret selv kan bestemme at det skal avholdes rådgivende lokal folkeavstemning. Kompetanse til å sette i gang en folkeavstemning er det bare kommunestyret selv som har og denne kompetansen kan ikke delegeres.

*Rådgivende og ikke bindende folkeavstemning*

Kommuneloven bygger på et system med representativt demokrati. Det er derfor ikke adgang til å holde bindende folkeavstemninger. Kommunestyret kan ikke fraskrive seg sitt rettslige og politiske ansvar for de beslutninger som tas. En folkeavstemning kan være et nyttig innspill for kommunestyret for å få tilbakemeldinger fra innbyggerne i viktige og prinsipielle saker.

*Folkeavstemning om hva?*

Det er ikke saklig avgrenset hva som kan gjøres til gjenstand for folkeavstemning. Departementet har lagt til grunn at folkeavstemninger blir brukt som et ledd i den måten kommunen driver virksomheten sin som en kommune. Utgangspunktet for en folkeavstemning bør være et spørsmål eller en sak som gjelder lokale forhold innenfor kommunen og det må være en type spørsmål som egner seg å bli besvart i en folkeavstemning Det vil ikke være mulig å holde folkeavstemninger i saker om vedtak som gjelder individer og deres plikter eller rettigheter.

*Informasjon til departementet om folkeavstemning*

I koml. § 39 b er en hjemmel for departementet til å pålegge kommunene, å gi informasjon om gjennomførte lokale folkeavstemninger. Dette kan f.eks gjelde informasjon om kilden til forslaget, emne for avstemningen, deltakelse og endelig vedtak i saken. Statistisk sentralbyrå samler inn denne informasjonen som en del av KOSTRA-rapporteringen på vegne av KMD.

*Gjennomføring av folkeavstemning*

**Kommunestyret bestemmer selv hvordan man vil gjennomføre en folkeavstemning. Det er gode grunner som taler for at man tar utgangspunkt i regelverket i valgloven, dette er også i tråd med det som fremgår av forarbeidene til koml. § 39 b.**

Noen kapittel og bestemmelser i valgloven vil være mer aktuelle enn andre. Fylkesmannen vil nedenfor kort redegjøre for de mest aktuelle bestemmelsene samt noen spørsmål det kan være hensiktsmessig for kommunestyret å ta stilling til.

Stemmerett ved folkeavstemning

* Reguleres av vl. § 2-2 jf. § 2-1
* Spørsmål å ta stilling til**:** skal nedre aldersgrense settes ved 16 år?
* Spørsmål å ta stilling til: skal folkeavstemningen være avgrenset til de som bor innenfor kommunegrensen?

Valgstyre

* I hver kommune skal kommunestyret selv velge et valgstyre, vl. § 4-1
* Foregår stemmegivning på flere steder i kommunen, skal et stemmestyre med minst tre medlemmer administrere stemmegivningen på hvert sted. Kommunestyret kan delegere oppnevning av stemmestyret til valgstyre, vl. § 4-2

Forhåndsstemmegivning

* Reguleres av vl. kapittel 8
* Spørsmål å ta stilling til: skal det være anledning til å forhåndsstemme?

For at valget skal foregå på en betryggende og verdig måte, inneholder valgloven ordensregler som stemmestyret skal overholde. På samme måte inneholder også valgloven regler for hvordan stemmene skal telles opp med mer, på en trygg og sikker måte, for å sikre korrekt valgresultat. Fylkesmannen vil råde kommunene til i all hovedsak å følge valglovens kapittel 9 og 10 om «Tidspunkt for valg» og «Prøving av stemmegivninger og stemmesedler, opptelling, protokollering» for å sikre en sikker gjennomføring av folkeavstemningen.

*Praktiske spørsmål vedrørende gjennomføring av lokal folkeavstemning*

Kommunene skal sende søknad om oppdatert manntall til rettsavdelingen i Skattedirektoratet. Spørsmål vedrørende frister og krav for slik søknad må rettes til Skattedirektoratet.

KMD opplyser om at det nasjonale valgsystemet EVA ikke kan benyttes ved lokale folkeavstemninger.

Med hilsen

# Helge Mogstad (e.f.) Frida Farstad Brevik

direktør

*Dokumentet er elektronisk godkjent og har ingen signatur.*

Kopi:

|  |  |  |  |
| --- | --- | --- | --- |
| Sunnmøre regionråd | Postboks 1521 | 6025 | ÅLESUND |
| Romsdal regionråd | Torget 4 | 6413 | MOLDE |
| Nordmøre næringsråd | Postboks 161 Kongens plass | 6501 | KRISTIANSUND N |